
RAPORT
asupra

proiectului de Lege privind aprobarea încetării valabilităţii, prin denunţare, 

a Convenţiei privind crearea Organizaţiei Internaţionale 

pentru colaborare economică şi tehnico-ştiinţifică

 în domeniul industriei electrotehnice „INTERELECTRO” în relaţie cu România 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea încetării valabilităţii, prin denunţare, a Convenţiei privind crearea Organizaţiei Internaţionale pentru colaborare economică şi tehnico-ştiinţifică în domeniul industriei electrotehnice „INTERELECTRO” în relaţie cu România, trimis cu adresa nr. PLx. 255/2013 din 2 septembrie 2013 şi înregistrat în cadrul comisiei sub nr. 4c-11/921 din 3 septembrie 2013.

Camera Deputaţilor este primă Cameră sesizată, în temeiul dispoziţiilor art.75 alin. (1) din Constituţia României, republicată, şi ale art. 92 alin. (8) pct. 1 din Regulamentul Camerei Deputaţilor, republicat, cu modificările şi completările ulterioare.

Proiectul de act normativ are ca obiect de reglementare aprobarea încetării valabilităţii, prin denunţare, a Convenţiei privind crearea Organizaţiei Internaţionale pentru colaborare economică şi tehnico-ştiinţifică în domeniul industriei electrotehnice „INTERELECTRO”, ratificată prin Decretul Consiliului de Stat nr. 125 din 12 aprilie 1974, publicat în Buletinul Oficial, Partea I, nr. 65 din 20 aprilie 1974, din următoarele considerente, sintetizate mai jos:
- Convenţia a fost semnată la Moscova, în anul 1973, în condiţiile existenţei economiilor centralizate ale statelor membre;
- După anul 1990 a fost pusă problema revizuirii documentelor constitutive în conformitate cu cerinţele economiei de piaţă, acest lucru nefiind posibil din cauza punctelor de vedere divergente ale statelor semnatare;
- Rezultatele activităţii organizaţiei nu au fost cele scontate, „INTERELECTRO” nereuşind să intermedieze livrări reciproce de produse decât într-o foarte mică măsură;
- Respectarea obligaţiilor asumate de România în calitate de stat membru al Uniunii Europene şi necesitatea eliminării clauzelor de incompatibilitate cu acquisul comunitar din domeniul liberei circulaţii a mărfurilor. 
Observaţie: Temeiul juridic al denunţării unilaterale se află în art. XIV din Convenţie care permite părţilor să se retragă din organizaţie printr-o notificare transmisă depozitarului până la finele lunii februarie a fiecărui an, notificarea producând efecte juridice începând cu 1 ianuarie a anului următor notificării. 
Proiectul de lege a fost elaborat în temeiul articolului 34 din Legea nr. 590/2003 privind tratatele, care stipulează că ieşirea din vigoare a tratatelor urmează procedura prevăzută pentru intrarea în vigoare a acestora şi anume elaborarea unui act normativ cu aceeaşi forţă juridică precum cel prin care s-a exprimat consimţământul cu privire la tratatele respective.
Consiliul legislativ a avizat favorabil proiectul prezentului act normativ, cu observaţii, prin avizul cu nr. 872/12.08.2013. 

         În conformitate cu dispoziţiile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege, expunerea de motive şi avizele accesorii, în şedinţa din data de 9 septembrie 2013.
În urma dezbaterilor, membrii comisiei au hotărât, în unanimitate, să supună plenului Camerei Deputaţilor, spre dezbatere şi adoptare, proiectul de Lege privind aprobarea încetării valabilităţii, prin denunţare, a Convenţiei privind crearea Organizaţiei Internaţionale pentru colaborare economică şi tehnico-ştiinţifică în domeniul industriei electrotehnice „INTERELECTRO” în relaţie cu România, în forma iniţiatorului.
În raport cu obiectul şi conţinutul reglementării, proiectul de lege face parte din categoria legilor ordinare.

